V. Veteška, podpredseda NR SR: (2006-02-02):
J. Cuper, poslanec: Vážený pán predsedajúci podpredseda, milé dámy, vážení páni, keď prišla táto myšlienka do parlamentu pomôcť vysokým školám, vedeckých ustanovizniam a niektorým náboženským spoločnostiam, ktorých budovy slúžia na výkon kultu, aspoň týmto spôsobom, že by sa im znížilo daňové zaťaženie od obcí, ktoré nepochopili zmysel a podstatu účinkovania týchto inštitúcií, nevedel som, že to narastie až do takýchto obludných rozmerov – nepochopenie samotnej podstaty novelizácie zákona o daniach a miestnych poplatkoch. O čo tu ide? Pán Minárik ako pravičiar tu argumentuje tým, že ide o predvolebnú agitáciu. Nie, pán Minárik, vôbec nejde o predvolebnú agitáciu a boli by ste prekvapený, že s touto myšlienkou tu vôbec neprišiel Smer ani Ľudová strana – Hnutie za demokratické Slovensko ako opozičné subjekty, na tejto myšlienke sme sa, pán kolega Minárik, zhodli všetci, ktorí pôsobíme na vysokých školách a dennodenne sa stretávame s problémom nedostatku financií, až traumatizujúcim nedostatkom financií, a ide o výchovu všetkých našich, ktorí prídu tu po nás, teda našich detí, ktorí chceme, aby boli vzdelanejší a aby mohli vykonávať nie podradné práce, ale aby mohli vykonávať sofistikovanú prácu, to znamená prácu, ktorá sa vysoko zhodnocuje a o ktorú je v Európskej únii, ale aj vo svete záujem. A ak sme si neuvedomili a spíme na vavrínoch, že sme stará európska civilizácia, ktorá zjedla všetku múdrosť sveta, tak si musíme uvedomiť, že India, Čína a niektoré ázijské a africké krajiny a juhoamerické nás veľmi tvrdo dobiehajú a možno investujú do vzdelania oveľa viacej – a ja som už nejaký svet prešiel, aj na univerzitách som bol a videl som, že tam je ten prebytok peňazí zjavný, ale u nás je zjavný nedostatok peňazí na vysokých školách. Takže v tomto smere som aj ja bol nie z volebných alebo iných dôvodov náchylný podporiť a podieľať sa na tejto novelizácii zákona. Ak chceme pochopiť podstatu tejto novelizácie, tak sa musíme vrátiť trocha do histórie, lebo sa hovorí, že „historia magistra vitae est“, teda „história je najlepšou učiteľkou“. Treba si uvedomiť, za socializmu, samozrejme, vysoké školy boli napojené na štátny rozpočet, boli štátnymi školami so štátnou ideológiou, teda slúžili štátu. Áno, po novembri 1989 sme sa vrátili tam, kde vysoké školy boli pred érou komunizmu. Pán kolega Minárik, teda vrátili sme sa do histórie a to vy ako konzervatívec by ste mali pochopiť, že vždy od stredoveku, keď univerzity vznikali, existovalo niečo, čo sa nazývalo „ius academica“, teda „právo akademikov“. Teda akademické práva a slobody vrátane slobody toho, že nemuseli platiť dane, nemuseli podliehať mestským drábom ani magistrátskej justícii. A ak by ste si čítali dejiny Trnavskej univerzity, tak by ste veľmi rýchlo pochopili, že sa viedli po desaťročia a stáročia tvrdé zápasy medzi Trnavskou univerzitou a Magistrátom mesta Trnavy, ktorý chcel dostať pod kontrolu univerzitu. Samozrejme, dnes je to o tom, štát síce dal akademické slobody bádania a vyučovania a všetkého, čo s tým súvisí, ale, samozrejme, trochu pozabudol, že treba túto akademickú slobodu však podržať aj finančne. Na druhej strane tým, že im vrátil majetky a zabudol povedať, že dobre, že z tých majetkov nebudú platiť dane, niekde až nekresťanské dane, kde magistrát nechce pochopiť, že môže takýmto spôsobom podporiť vzdelávanie detí svojich občanov, svojho mesta alebo celého Slovenska, ale aj zahraničia, pretože sa usilujeme o to, aby tu študovali aj zahraniční študenti, tak, samozrejme, je povinnosťou tohto parlamentu pripomenúť týmto mestám, že bolo by dobré, keby sa pozreli na tých, ktorí to urobili, že teda vyšli v ústrety tomu, čomu sa hovorí „self-government“. Ak pán Minárik obhajuje „self-government“, teda samosprávu mesta a jej právo nezasahovať jej do výberu daní z parlamentu, že raz jej takéto právo dal, ja si myslím, že ale tento parlament nikto nezbavil práva im tie dane upraviť alebo tie daňové povinnosti pripomenúť, aby s nimi nakladali tak, ako sa v demokratickej spoločnosti patrí. Nebude to teda ani proti demokratickým princípom, ani proti právnemu štátu, pretože tento parlament má právo kedykoľvek samospráve, lebo tak hovorí aj čl. 6 Európskej charty o regionálnej a mestskej samospráve, že samospráva vykonáva svoju činnosť len v medziach a v rámci zákona. A zákony stanovuje tento parlament. Takže nič sa, absolútne nič sa nestane, ak pripomenieme týmto mestám, ktoré to nechcú, že teda budú vyrubovať daň maximálne v 20 alebo v 10 percentách vedeckým inštitúciám, lebo naozaj ony nezarábajú peniaze, ony práve tie peniaze potrebujú, aby poskytovali vzdelanie. Nebudem sa tu prieť o to, o čom tu už bola reč, či vzdelanie je tovar, alebo nie je tovar. Samozrejme, vzdelaná osoba poskytuje svojej spoločnosti oveľa väčší profit pri vstupe do pracovného procesu ako nevzdelaná, o tom niet sporu a, samozrejme, tá nadhodnota sa tej spoločnosti týmto spôsobom aj vráti. Nakoniec univerzita alebo nejaké vedecké inštitúcie sú ozdobou každého mesta. A mestá v stredoveku aj v novoveku o ne bojovali. Takže nevidím dôvod, prečo by sme nepodporili aj týmto spôsobom vysoké školy, keď máme zákon o veľkých strategických investíciách, kde dávame výhody zahraničným investorom, a to nie malé výhody, v podobe daňových úľav, dávame im v podobe rôznych dotácií a ja neviem čoho všetkého. Tak buďme džentlmeni a dajme aj našim investorom do vzdelania, aby mohli lepšie prežiť. Bude to podľa môjho názoru rozumné a celkom spravodlivé, keďže z toho rozpočtu naozaj sa tých peňazí pre tie vysoké školy nedostáva. Bohatých mecénov, ako je to na Západe, nieto, a preto si myslím, že urobíme dobrý skutok v prospech našich detí, našich vnukov, ak aspoň týmto spôsobom vysokoškolským vzdelávacím inštitúciám, vedeckým ústavom, ale aj naozaj tým náboženským spoločnostiam, ktoré vykonávajú kult a vlastne učia naše deti etickým a mravným správaniam sa, aby sa im ľahšie žilo. Ja vás teda prosím, nie kvôli tomu, že je volebná kampaň, ale kvôli tomu, že som presvedčený, že je to dobrá myšlienka a že nebude slúžiť ani ľavici, ani pravici, ani opozícii, ani koalícii, aby sme tento zákon podporili. Ja vám ďakujem vopred za podporu a teším sa, že budete všetci hlasovať za návrh zákona.